CELEX: 32020D1007(01)
Language: hu
Date: 2020-09-02 00:00:00
Title: Az Európai Politikai Pártok és Európai Politikai Alapítványok Hatóságának határozata (2020. szeptember 2.) az Európai Szövetség a Szabadságért és Demokráciáért nonprofit szervezet bejegyzésének elutasításáról (Csak az angol nyelvű szöveg hiteles) 2020/C 331/05

7.10.2020   
               
               
                  HU
               
               
                  Az Európai Unió Hivatalos Lapja
               
               
                  C 331/7
               
            
         Az Európai Politikai Pártok és Európai Politikai Alapítványok Hatóságának határozata
         (2020. szeptember 2.)
         az Európai Szövetség a Szabadságért és Demokráciáért nonprofit szervezet bejegyzésének elutasításáról
         (Csak az angol nyelvű szöveg hiteles)
         (2020/C 331/05)
         AZ EURÓPAI POLITIKAI PÁRTOK ÉS EURÓPAI POLITIKAI ALAPÍTVÁNYOK HATÓSÁGA,
         tekintettel az Európai Unió működéséről szóló szerződésre,
         tekintettel az európai politikai pártok és az európai politikai alapítványok jogállásáról és finanszírozásáról szóló, 2014. október 22-i 1141/2014/EU, Euratom európai parlamenti és tanácsi rendeletre (1) és különösen annak 9. cikkére,
         tekintettel az Európai Szövetség a Szabadságért és Demokráciáért nonprofit szervezet által benyújtott beadványokra,
         mivel:
         
                     (1)
                  
                  
                     Az Európai Politikai Pártok és Európai Politikai Alapítványok Hatósága (a továbbiakban: hatóság) 2020. július 27-én, 28-án és 29-én megkapta az Európai Szövetség a Szabadságért és Demokráciáért nonprofit szervezet (a továbbiakban: EAFD) európai politikai pártként történő bejegyzés iránti kérelmeit (2).
                  
               
                     (2)
                  
                  
                     Az EAFD 2020. augusztus 1-jén, 5-én és 13-án további dokumentumokat nyújtott be a hatósághoz (a továbbiakban a korábbi beadványokkal együtt: kérelem).
                  
               
                     (3)
                  
                  
                     A hatóság 2020. augusztus 14-én az EAFD-nek címzett előzetes értékelést fogadott el, amelyben kifejtette előzetes álláspontját arról, hogy a kérelem nem felel meg az 1141/2014/EU, Euratom rendelet 3. cikkének (1) bekezdésében meghatározott feltételeknek.
                  
               
                     (4)
                  
                  
                     Az EAFD különösen azt nem bizonyította, hogy megfelelne az 1141/2014/EU, Euratom rendelet 3. cikke (1) bekezdésének b) pontjában meghatározott feltételeknek (a továbbiakban: minimális képviseleti követelmények).
                  
               
                     (5)
                  
                  
                     A vonatkozó rendelkezés szerint az európai politikai pártként való bejegyzés feltétele annak a kérelmező általi bizonyítása, hogy tagpártjai képviseltetik magukat a tagállamok legalább egynegyedében európai parlamenti, nemzeti parlamenti, regionális parlamenti képviselők vagy regionális közgyűlési tagok révén, vagy a kérelmező vagy tagpártjai a legutóbbi európai parlamenti választásokon a tagállamok legalább egynegyedében megkapták az adott tagállamok mindegyikében a leadott szavazatok legalább három százalékát.
                  
               
                     (6)
                  
                  
                     Az előzetes értékelés során a hatóság felszólította az EAFD-t, hogy 2020. augusztus 31-ig írásban nyújtsa be esetleges észrevételeit, valamint tájékoztatta az EAFD-t arról, hogy a kérelem hiányosnak minősül.
                  
               
                     (7)
                  
                  
                     Az EAFD 2020. augusztus 20-án benyújtotta az előzetes értékelésre adott válaszát, valamint további dokumentumokat nyújtott be 2020. augusztus 24-én, 26-án és 27-én.
                  
               
                     (8)
                  
                  
                     Az EAFD előzetes értékelésre adott válaszának és az egyéb benyújtott dokumentumok vizsgálatát követően a hatóság továbbra is úgy találja, hogy az EAFD nem bizonyította a minimális képviseleti követelményeknek való megfelelését, ezért a kérelmet el kell utasítani.
                  
               
                     (9)
                  
                  
                     Az előzetes értékelést megelőzően az EAFD az alábbi országok tekintetében nyújtott be a tagságra vonatkozó űrlapokat: i. Ausztria, ii. Horvátország, iii. Ciprus, iv. Olaszország, v. Hollandia, vi. Portugália és vii. Svédország.
                  
               
                     (10)
                  
                  
                     Az EAFD Horvátország és Hollandia tekintetében nem nyújtott be a tagpártok Európai Parlamentben vagy az adott tagállam nemzeti vagy regionális parlamentjében vagy közgyűlésében való képviseletére vonatkozó dokumentációt. Ennek oka, hogy a tagságra vonatkozó űrlapok nem nemzeti vagy regionális politikai párttól származtak sem Horvátország, sem pedig Hollandia esetében.
                  
               
                     (11)
                  
                  
                     Olaszország tekintetében a hatóság ellenőrzése és az 1141/2014/EU, Euratom rendelet szerinti olasz nemzeti kapcsolattartó pont – a Commissione di Garanzia degli Statuti e per la Trasparenza e il Controllo dei Rendiconti dei Partiti Politici – véleménye arra az eredményre vezetett, hogy az EAFD által az adott tagállam tekintetében hivatkozott politikai párt – a 10 Volte Meglio – az adott tagsági űrlaptól eltérően nem rendelkezett képviselettel az olasz parlamentben.
                  
               
                     (12)
                  
                  
                     Az EAFD által benyújtott tagsági űrlapok tekintetében több formai hiányosság is fennáll (pl. különböző változatok, hibás hivatkozások, következetlenségek).
                  
               
                     (13)
                  
                  
                     Az előzetes értékelésre adott válaszában az EAFD kifejtette, hogy „az EAFD jelenleg i. Ausztriában, ii. Cipruson, iii. Olaszországban, iv. Portugáliában, v. Svédországban, vi. Hollandiában és vii. Horvátországban rendelkezik tagokkal (tagpárttal vagy európai parlamenti képviselő természetes személy taggal)”.
                  
               
                     (14)
                  
                  
                     Az EAFD jelezte, hogy további dokumentumokat kíván benyújtani annak bizonyítására, hogy a tagsági űrlapokat Horvátország és Hollandia esetében aláíró képviselők az Európai Parlament képviselői (3).
                  
               
                     (15)
                  
                  
                     Az EAFD kifejtette továbbá, hogy az Olaszország tekintetében benyújtott tagsági űrlapok a részére nyújtott téves tájékoztatáson alapultak, és egy további tagra vonatkozó dokumentációt kíván benyújtani.
                  
               
                     (16)
                  
                  
                     A hatóság megítélése szerint az EAFD által adott válasz nem tartalmaz olyan elemet, amely megváltoztathatná a hatóság előzetes álláspontját.
                  
               
                     (17)
                  
                  
                     Az egyes parlamenti képviselő általi képviselet tekintetében az 1141/2014/EU, Euratom rendelet 3. cikk (1) bekezdés b) pontjának első albekezdése előírja, hogy a kérelmező „tagpártjai képviseltetik magukat a tagállamok legalább egynegyedében európai parlamenti, nemzeti parlamenti, regionális parlamenti képviselők vagy regionális közgyűlési tagok révén” (kiemelés hozzáadva).
                  
               
                     (18)
                  
                  
                     E tekintetben az 1141/2014/EU, Euratom rendelet módosításáról szóló (EU, Euratom) 2018/673 európai parlamenti és tanácsi rendelet (2018. május 3). (4) preambulumbekezdése kifejezetten rögzíti, hogy „a továbbiakban magánszemélyek nem, csak politikai pártok vehetők figyelembe az említett szükséges minimális képviseleti követelmények szempontjából” (4).
                  
               
                     (19)
                  
                  
                     Az EAFD Horvátország és Hollandia esetében egyetlen politikai pártot sem jelölt meg, míg a (11) preambulumbekezdésnek megfelelően nem támaszkodhat az olasz politikai pártra sem.
                  
               
                     (20)
                  
                  
                     Az 1141/2014/EU, Euratom rendelet 3. cikke (1) bekezdése b) pontjának második albekezdése szerint továbbá a kérelmező „vagy tagpártjai a legutóbbi európai parlamenti választásokon a tagállamok legalább egynegyedében megkapták az adott tagállamok mindegyikében a leadott szavazatok legalább három százalékát” (kiemelés hozzáadva).
                  
               
                     (21)
                  
                  
                     Az EAFD nem nyújtott be azt bizonyító dokumentációt, hogy a kérelmező vagy annak tagpártjai megfelelnek e követelménynek, valamint a (19) preambulumbekezdésben meghatározott rendelkezések minden esetben megfelelően alkalmazandók.
                  
               
                     (22)
                  
                  
                     A fentiekre tekintettel a képviselettel kapcsolatban esetleg felhasználható dokumentáció csupán négy tagállamra – i. Ausztriára, ii. Ciprusra, iii. Portugáliára és iv. Svédországra – vonatkozik, az ilyen terjedelmű képviselet azonban nem elegendő a legalább hét tagállamban való képviseletet előíró minimális képviseleti követelményeknek való megfeleléshez.
                  
               
                     (23)
                  
                  
                     E következtetésen az sem változtatna, ha az EAFD – az előzetes értékelésre adott válaszában írottak szerint – további, vélhetően egy másik tagállamban működő tagra vonatkozó dokumentációt nyújtana be.
                  
               
                     (24)
                  
                  
                     Erre tekintettel a kérelem további részének a hatóság általi érdemi értékelése nem szükséges,
                  
               ELFOGADTA EZT A HATÁROZATOT:
         
            1. cikk
            Az Európai Szövetség a Szabadságért és Demokráciáért nonprofit szervezet európai politikai pártként történő bejegyzés iránti kérelmét elutasítja.
         
         
            2. cikk
            Ez a határozat a róla szóló értesítés napján lép hatályba.
         
         
            3. cikk.
            E határozat címzettje:
            
                        Európai Szövetség a Szabadságért és Demokráciáért nonprofit szervezet
                     
                  
                        Avenue Louise/Louizalaan 65 box 11
                     
                  
                        1050 Bruxelles/Brussel
                     
                  
                        BELGIQUE/BELGIË
                     
                  
         
            Kelt Brüsszelben, 2020. szeptember 2-án
            
               
                  az Európai Politikai Pártok és Európai Politikai Alapítványok Hatósága részéről
               
               
                  az igazgató
               
               M. ADAM
            
         
         
            (1)  HL L 317., 2014.11.4., 1. o.
         
         
            (2)  A Covid19-koronavírushoz kapcsolódó európai egészségügyi helyzetre tekintettel a hatóság feltételesen vállalta, hogy az aláírt eredeti dokumentumok benyújtása előtt értékeli a beadványokat.
         
            (3)  Az előzetes értékelésre válaszul benyújtott dokumentáció azonban csupán Hollandia tekintetében tartalmazott ilyen dokumentumokat.
         
            (4)  HL L 114. I, 2018.5.4, 1. o.